***Si vide a ll’animale***

***ca stanno ‘ncopp’ ‘a terra***

***tu pienze sempe a mmale,***

***tu vide sempe guerra.***

***‘O cane, cu nu strillo,***

***vo’ muzzeca’ ‘o muscillo,***

***ca afferra ‘o suricillo***

***pure ‘a dint’ ‘o mastrillo!***

***Marame’! Siente, sie’!***

***Che battaglia, neh!***

***‘A vorpa po’ ca è ffina,***

***aunita cu ‘a faina***

***s’arrobba a na gallina,***

***l’azzanna e s’ ‘a strascina.***

***Marame’! Siente, sie’!***

***Quant’arruobbe, neh!***

***‘O lupo, preputente,***

***comme si fosse niente***

***se mette sott’ ‘e diente***

***na pecora ‘nnucente.***

***Marame’! Siente, sie’!***

***Chella more, ‘mbe’!***

***Largo e tunno;***

***chisto è ‘o munno:***

***pure ll’uommene, se sa,***

***s’hann’ ‘a massacra’.***

***Che l’afferra***

***che na guerra***

***ogne tanto s’ha da fa’?***

***Forse pe’ sfulla’?!***

***So’ ‘e putiente,***

***malamente,***

***ca cchiù ‘a vorza hann’ ‘a ‘ngrassa’,***

***senz’ave’ pietà.***

***‘O prugresso?***

***More ‘o fesso!***

***Ih che bella civiltà!***

***Che mudernità!***

***Neh ma overo simme fatte***

***puorce crape pulicine,***

***ca ce accidono pe’ niente,***

***ca ce levano ‘e stentine?***

***Nun servimmo p’ ‘e ccustate***

***p’ ‘e ssacicce p’ ‘o ppresutto.***

***Nun cacciammo brodo e latte***

***pe’ nun dicere uno ‘e tutto.***

***Cca nuie simmo crestiane,***

***e tenimmo ‘o core ‘mpietto.***

***E c’è cara ‘a vita nosta,***

***perciò merita rispetto.***

***E vedimmo, pe’ stu fatto,***

***‘e campa’ cu ‘a legge ‘e Ddio.***

***‘Nnanze a Ddio nuie simmo eguale:***

***nun ce stanno « tu » e « io ».***

***Ma però ‘e Cumandamente***

***se rispettano? Nun sempe.***

***E se sape, ‘o munno è tristo.***

***Chisti ccà so’ brutti tiempe.***

***E ma allora, ‘o munno è tristo***

***e nisciuno ‘o pò cagna’?***

***Mo nce vo’, ‘e Cumandamente***

***nun se ponno rispetta’?***

***Una è ‘a guerra ca ce spetta:***

***e purtroppo l’ ‘imm’ ‘a fa’,***

***chella llà ca tutt’ ‘e juorne***

***se cumbatte pe’ campa’.***

***Mararame’! Siente, sie’!***

***Ma che vonno, neh?!***